**ELŐTERJESZTÉS**

**Kőszeg Város Önkormányzata Képviselő-testülete**

**2025. április 23-i ülése**

**6. napirendi pontjához**

**Tisztelt Képviselő-testület!**

A Magyar Államkincstár értesítése alapján megjelent az önkormányzatok rendkívüli támogatására kiírt pályázat. Kőszeg Város Önkormányzata a pályázati kiírás alapján a költségvetési törvény 3. melléklet 2.1.5. Önkormányzatok rendkívüli támogatás jogcím előirányzata terhére az 5.1.pont b) alpontjában megjelölt célra kíván pályázatot benyújtani.

A 2024. évben megszüntetett hajléktalanok átmeneti szállása, valamint az idősek otthona feladatokra elszámolt állami támogatásból adódó visszafizetési kötelezettség, továbbá a 2025. évi minimálbér emelése és garantált bérminimum emelése, a szolgáltatások árváltozása miatti feszített költségvetés hatása az Önkormányzatot megszorító intézkedések meghozatalára kényszerítette. Intézményeink feladatellátása biztosítható, de az Önkormányzat működőképessége kiegészítésre szorul. A mai napig 34 342 664 Ft lejárt tartozást halmoztunk fel, melynek a kifizetéséhez jelen pályázatból kívánunk pénzügyi forrást szerezni. A pályázat benyújtásánál figyelemmel kell lenni arra, hogy mire nem nyújtható be a támogatás igénylése. Ezeket a feltételeket a csatolt pályázati kiírás is tartalmazza. A pályázatot az ebr42 rendszerében kell berögzíteni és lezárást követően a Magyar Államkincstár hivatali kapu rendszerén megküldeni. Az Önkormányzatok rendkívüli támogatása terhére igényt legfeljebb három alkalommal nyújthatnak be, legkésőbb 2025. október 31-i benyújtási határidővel.

Az első alkalommal igénylendő összeg Kőszeg Város Önkormányzata részére 34 342 664 Ft. A támogatás jogcíme „Az önkormányzatok rendkívüli támogatása” jogcímként kerül feltüntetésre az ebr 42 rendszeren keresztül beadandó pályázatok közé.

Az előterjesztést a Pénzügyi, Jogi és Rendészeti Bizottság tárgyalta és 7 igen szavazattal egyhangúlag elfogadásra javasolja a Képviselő-testületnek.

Kérem a Tisztelt Képviselő-testületet, hogy az előterjesztést megtárgyalni és a döntését meghozni szíveskedjen.

Kőszeg, 2025. április 17.

A polgármester nevében:

Cserkutiné Stipsics Edina s.k.

pénzügyi és gazdálkodási osztályvezető



**HATÁROZATI JAVASLAT**

Kőszeg Város Önkormányzatának Képviselő-testülete a helyi önkormányzatokért felelős miniszter és az államháztartásért felelős miniszter által meghirdetett a Magyarország 2025. évi központi költségvetéséről szóló 2024.évi XC. törvény 3. melléklet 2.1.5.pontja szerinti, az önkormányzatok rendkívüli támogatása jogcímre kiírt pályázat 5.1. pont b) alpontjára pályázatot nyújt be, „Az önkormányzatok rendkívüli támogatása” jogcímen 34 342 664 Ft összegre.

Felelős: Básthy Béla polgármester

Határidő: azonnal